抖咗超過10個月 不敗之師季尾現身！
2024年05月20日 13:14
東網電視
更多新聞短片
「武千帥」上季尾兩戰谷草1000米全勝。
賀賢每逢季尾階段嘅成績都特別好，對上3次賽事佢都有進帳，加埋贏咗4W，尋日就有「駿先生」順利建功。到咗今期跑馬地賽事，齋睇攤路當然要繼續吼實賀廐馬，即使只係出馬4匹，但角逐第7場三班谷草1000米嘅「武千帥」，相信係大家嘅焦點所在。
呢匹4歲新西蘭PPG上季尾演出可人，兩戰谷草1000米全勝，最後嗰場更大勝對手3馬位，賽後加重手加10分，以為今季可以扶搖直上。可惜天意弄人，「武千帥」喺上年11月中試閘後發現流鼻血，被迫休息一段時間，去到今年2月中試閘後又發現氣管內有大量血液，結果又要休息多一段時間，最終抖咗315日後，終於喺禮拜三再次上陣。
「武千帥」今次復出備戰都算做足，上個月先後喺谷草同沙田試閘，走勢都唔錯，擺明都係唔好唔出，兼且都係揀最佳路程，無疑同場有當銳嘅「美麗第一」，但受讓11磅嘅情況下，有權保持不敗。